b'\n_START_ARTICLE_\nNicolae al II-lea al Rusiei\n_START_SECTION_\nFamilia. Anii tinere\xc8\x9bii\n_START_PARAGRAPH_\nNicolae al II-lea a fost fiul \xc3\xaemp\xc4\x83ratului Alexandru al III-lea al Rusiei \xc8\x99i al \xc3\xaemp\xc4\x83r\xc4\x83tesei Maria Feodorovna (n\xc4\x83scut\xc4\x83 Prin\xc8\x9besa Dagmar a Danemarcei). Pe linie patern\xc4\x83 a fost nepot al \xc3\xaemp\xc4\x83ratului Alexandru al II-lea al Rusiei, iar pe linie matern\xc4\x83 a fost nepot al regelui Cristian al IX-lea al Danemarcei. A avut trei fra\xc8\x9bi mai mici (Alexandru, George, Mihail) \xc8\x99i dou\xc4\x83 surori mai mici (Xenia \xc8\x99i Olga)._NEWLINE_La 13 martie 1881, \xc3\xaen urma asasin\xc4\x83rii bunicului s\xc4\x83u Alexandru al II-lea, Nicolae a devenit \xc8\x9barevici (mo\xc8\x99tenitor al tronului), iar tat\xc4\x83l s\xc4\x83u \xc8\x9bar. Nicolae \xc8\x99i al\xc8\x9bi membri ai familiei au asistat la acest eveniment \xc3\xaen timpul \xc8\x99ederii la Palatul de iarn\xc4\x83 din Sankt Petersburg, \xc3\xaens\xc4\x83 din motive de securitate, noul \xc8\x9bar \xc8\x99i familia sa s-au mutat la Palatul Gatchina, situat \xc3\xaen afara ora\xc8\x99ului._NEWLINE_Nicolae era v\xc4\x83zut ca prea bl\xc3\xa2nd de c\xc4\x83tre durul \xc8\x99i preten\xc8\x9biosul s\xc4\x83u tat\xc4\x83 care, dat\xc4\x83 fiind moartea sa prematur\xc4\x83, nu \xc8\x99i-a preg\xc4\x83tit fiul pentru conducerea vastului imperiu. Acesta se pare c\xc4\x83 nici m\xc4\x83car nu inten\xc8\x9biona s\xc4\x83-l preg\xc4\x83teasc\xc4\x83 pe Nicolae pentru o astfel de func\xc8\x9bie dificil\xc4\x83, consider\xc3\xa2ndu-l \xe2\x80\x9eun fel de imbecil\xe2\x80\x9d pe care n-are nici un sens s\xc4\x83 \xc3\xaencerci s\xc4\x83-l preg\xc4\x83te\xc8\x99ti \xc3\xaen meseria guvern\xc4\x83rii. \xc8\x9aarul Alexandru III \xc3\xae\xc8\x99i numea, de altfel, fiul, \xe2\x80\x9efeti\xc8\x9ba\xe2\x80\x9d, iar atunci c\xc3\xa2nd ministrul lui de finan\xc8\x9be, contele Witte, i-a sugerat c\xc4\x83 ar fi timpul s\xc4\x83-l ini\xc8\x9bieze pe mo\xc8\x99tenitor \xc3\xaen afacerile tronului, \xc3\xaemp\xc4\x83ratul s-a ar\xc4\x83tat surprins, declar\xc3\xa2nd c\xc4\x83 e imposibil ca Witte s\xc4\x83 nu fi constatat deja, dac\xc4\x83 a discutat p\xc3\xa2n\xc4\x83 atunci cu \xc8\x9bareviciul Nicolae, c\xc4\x83 acesta \xe2\x80\x9eeste un prost.\xe2\x80\x9d Mai t\xc3\xa2rziu, c\xc3\xa2nd sfetnicul apropiat al tat\xc4\x83lui s\xc4\x83u (\xc8\x99i mai t\xc3\xa2rziu \xc8\x99i al lui), reac\xc8\x9bionarul Pabiedon\xc3\xb3s\xc8\x9biev, a \xc3\xaencercat s\xc4\x83-l ini\xc8\x9bieze \xc3\xaen detaliile func\xc8\x9bion\xc4\x83rii statului, Nicolae al II-lea s-a l\xc4\x83sat absorbit de scobitul \xc3\xaen nas. Pabiedon\xc3\xb3s\xc8\x9biev considera c\xc4\x83 Nicolae al II-lea \xe2\x80\x9epricepe doar semnifica\xc8\x9bia unor fapte izolate, f\xc4\x83r\xc4\x83 leg\xc4\x83turile lor cu restul, f\xc4\x83r\xc4\x83 o apreciere a influen\xc8\x9bei celorlal\xc8\x9bi factori care intervin, El ader\xc3\xa2nd la m\xc4\x83runtul \xc8\x99i nesemnificativul Lui punct de vedere.\xe2\x80\x9d La 26 de ani, cu mai pu\xc8\x9bin de o lun\xc4\x83 \xc3\xaenainte de a accede la tronul Rusiei, jurnalul personal al viitorului \xc8\x9bar Nicolae al II-lea, con\xc8\x9bine stupidit\xc4\x83\xc8\x9bi gen descrierea unor epice b\xc4\x83t\xc4\x83i cu castane \xc3\xaentre el \xc8\x99i amicul lui apropiat, prin\xc8\x9bul George al Greciei: \xe2\x80\x9eam \xc3\xaenceput b\xc4\x83taia cu castane \xc3\xaen fa\xc8\x9ba casei \xc8\x99i-am sf\xc3\xa2r\xc8\x99it-o pe acoperi\xc8\x99.\xe2\x80\x9d C\xc3\xa2teva zile mai t\xc3\xa2rziu, jurnalul se face m\xc4\x83rturia unei alte b\xc4\x83t\xc4\x83i, de aceast\xc4\x83 dat\xc4\x83 una cu conuri de pin._NEWLINE__NEWLINE_Totu\xc8\x99i \xc3\xaen contrast cu un specimen gen \xc3\xaemp\xc4\x83ratul Ferdinand I al Austriei, care retardat mintal fiind, declara candid c\xc4\x83 \xe2\x80\x9ee u\xc8\x99or s\xc4\x83 guvernez, mai greu e s\xc4\x83 m\xc4\x83 semnez\xe2\x80\x9d, se pare c\xc4\x83 Nicolae \xc3\xaensu\xc8\x99i realiza c\xc4\x83 sarcina conducerii unui uria\xc8\x99 imperiu aflat \xc3\xaen plin\xc4\x83 faz\xc4\x83 a industrializ\xc4\x83rii \xc8\x99i a unei profunde prefaceri sociale (sau a unei Rusii aflat\xc4\x83 deja \xc3\xaen agita\xc8\x9bie revolu\xc8\x9bionar\xc4\x83 provocat\xc4\x83 de abandonarea reformelor politice dup\xc4\x83 asasinarea \xc8\x9barului Alexandru II de c\xc4\x83tre un grup terorist de st\xc3\xa2nga), \xc3\xael dep\xc4\x83\xc8\x99e\xc8\x99te complet: _NEWLINE_la moartea tat\xc4\x83lui lui, \xc8\x9barul Alexandru III - secerat prematur de alcool \xc8\x99i-o maladie renal\xc4\x83 - Nicolae \xc3\xae\xc8\x99i \xc3\xaentreab\xc4\x83 cu patetism veri\xc8\x99orul, printre lacrimi, \xe2\x80\x9ece se va \xc3\xaent\xc3\xa2mpla acum cu mine \xc8\x99i cu Rusia?\xe2\x80\x9d El declar\xc4\x83 cu aceast\xc4\x83 ocazie c\xc4\x83 nu este preg\xc4\x83tit s\xc4\x83 devin\xc4\x83 \xc8\x9bar, c\xc4\x83 \xc3\xaen plus n-a vrut niciodat\xc4\x83 s\xc4\x83 devin\xc4\x83 \xc8\x9bar \xc8\x99i nu \xc8\x99tie nimic despre cum se guverneaz\xc4\x83 sau discut\xc4\x83 cu mini\xc8\x99trii._NEWLINE_Nicolae s-a \xc3\xaendr\xc4\x83gostit de Prin\xc8\x9besa Alix de Hesse \xc8\x99i Rhin, o nepoat\xc4\x83 a Reginei Victoria, dar tat\xc4\x83l s\xc4\x83u nu a fost de acord cu o astfel de alian\xc8\x9b\xc4\x83, el sper\xc3\xa2nd s\xc4\x83 perfecteze o c\xc4\x83s\xc4\x83torie cu o prin\xc8\x9bes\xc4\x83 din Casa de Orl\xc3\xa9ans, pentru a \xc3\xaent\xc4\x83ri proasp\xc4\x83ta alian\xc8\x9b\xc4\x83 cu Republica Francez\xc4\x83. Numai c\xc3\xa2nd se afla pe patul de moarte, tem\xc3\xa2ndu-se pentru succesiunea dinastiei Romanovilor, Alexandru al III-lea a fost de acord ca Nicolae s\xc4\x83 se c\xc4\x83s\xc4\x83toreasc\xc4\x83 cu o prin\xc8\x9bes\xc4\x83 din Germania._NEWLINE_Ca \xc8\x9barevici, Nicolae a f\xc4\x83cut mai multe c\xc4\x83l\xc4\x83torii pe t\xc4\x83r\xc3\xa2muri \xc3\xaendep\xc4\x83rtate, incluz\xc3\xa2nd o c\xc4\x83l\xc4\x83torie important\xc4\x83 \xc3\xaen Orientul \xc3\x8endep\xc4\x83rtat de unde s-a ales cu o cicatrice pe frunte. Un japonez considerat de unele surse nebun, altele descriind mai degrab\xc4\x83 un ultra-na\xc8\x9bionalist, aproape c\xc4\x83 l-a omor\xc3\xa2t, dar salvarea a venit de la v\xc4\x83rul s\xc4\x83u, Prin\xc8\x9bul George al Greciei (ziarele japoneze ale vremii considerau totu\xc8\x99i relatarea despre interven\xc8\x9bia prin\xc8\x9bului George drept o simpl\xc4\x83 roman\xc8\x9bare. Fapt este c\xc4\x83 familia imperial\xc4\x83 rus\xc4\x83, ca \xc8\x99i cea japonez\xc4\x83, i-a r\xc4\x83spl\xc4\x83tit pentru salvarea vie\xc8\x9bii \xc8\x9bareviciului, \xc3\xaembog\xc4\x83\xc8\x9bindu-i, pe doi japonezi (Mukobatake Jisaburo \xc8\x99i Kitaga Ichitaro) care c\xc4\x83rau o ric\xc8\x99\xc4\x83 \xc8\x99i care l-au imobilizat \xc8\x99i lovit cu propria lui sabie pe ex-samuraiul atacant.). Nicolae s-a re\xc3\xaentors la Sankt Peterburg cu o ur\xc4\x83 crescut\xc4\x83 fa\xc8\x9b\xc4\x83 de Imperiul Japonez.\n_START_SECTION_\n\xc8\x9aar al Rusiei\n_START_PARAGRAPH_\nNicolae s-a suit pe tron pe 1 noiembrie 1894, \xc8\x99i la scurt\xc4\x83 vreme dup\xc4\x83 aceea s-a c\xc4\x83s\xc4\x83torit cu Prin\xc8\x9besa Alix (din acel moment \xc3\xaenainte \xc3\x8emp\xc4\x83r\xc4\x83teasa Alexandra Feodorovna). Ei au avut cinci copii: Marile Ducese Olga, Tatiana, Maria, Anastasia \xc8\x99i \xc8\x9aareviciul Alexei. Titlul de \xc8\x9aar, derivat din titlul roman Cezar, ajuns \xc3\xaen rus\xc4\x83 prin bizantinul Kaisar, a fost abolit oficial \xc3\xaen 1712 de Petru cel Mare, dar a fost folosit \xc3\xaen mod neoficial de-a lungul domniei lui Nicolae. Titlul s\xc4\x83u oficial era:_NEWLINE_Noi, Nicolae al Doilea, prin mila lui Dumnezeu, \xc3\x8emp\xc4\x83rat \xc8\x99i Autocrat al \xc3\x8entregii Rusii, \xc8\x9aar al Moscovei, Kievului, Vladimirului, Novgorodului, Astrahanului, Poloniei , Siberiei, Crimeii, Georgiei, St\xc4\x83p\xc3\xa2n al Pskovului, Mare Duce de Smolensk, Lituania, Volkinia, Podolia \xc8\x99i Finlanda, Prin\xc8\x9b de Estonia, Livonia, Curlanda \xc8\x99i Semgalle, Samogi\xc8\x9bia, Bialostok, Karelia, Tver, Iugoria, Perm, Viatka, Bulgaria \xc8\x99i al altor \xc8\x9b\xc4\x83ri, St\xc4\x83p\xc3\xa2n \xc8\x99i Mare Duce al Novgorodului de Jos, Cernigov, Riazan, Polo\xc8\x9bk, Rostov, Iaroslav, Belosero, Oudoria, Obdoria, Condia, Vitebsk \xc8\x99i a toat\xc4\x83 Regiunea de Nord, St\xc4\x83p\xc3\xa2n \xc8\x99i Suveran al \xc8\x9ainutului Iveriei, Kartaliniei, Kabardinei \xc8\x99i al Provinciilor Armene\xc8\x99ti, Suveran al Prin\xc8\x9bilor Montani \xc8\x99i Circasieni, St\xc4\x83p\xc3\xa2n al Turkestanului, Duce de Schleswig, Holstein, Stormarn, Ditmarschen \xc8\x99i Oldenburg, Prin\xc8\x9b Mo\xc8\x99tenitor de Norvegia, \xc8\x99i a\xc8\x99a mai departe, \xc8\x99i a\xc8\x99a mai departe, \xc8\x99i a\xc8\x99a mai departe._NEWLINE_La festivit\xc4\x83\xc8\x9bile de \xc3\xaencoronare de la Moscova din 1896, mai multe mii de persoane au fost c\xc4\x83lcate \xc3\xaen picioare \xc8\x99i au murit \xc3\xaen \xc3\xaembulzeala iscat\xc4\x83 la ceremonie. Nicolae a aflat despre catastrof\xc4\x83 mai t\xc3\xa2rziu \xc3\xaen aceea\xc8\x99i zi \xc8\x99i a vrut s\xc4\x83 anuleze festivit\xc4\x83\xc8\x9bile care urmau, dar a fost convins s\xc4\x83 nu fac\xc4\x83 asta de rude \xc8\x99i de sfetnici. Mul\xc8\x9bi au v\xc4\x83zut decesele ca pe o prevestire nefast\xc4\x83. Nicolae nu era preg\xc4\x83tit suficient s\xc4\x83 domneasc\xc4\x83 dup\xc4\x83 moartea nea\xc8\x99teptat\xc4\x83 a tat\xc4\x83lui s\xc4\x83u. Logodna sa cu Prin\xc8\x9besa Alix s-a f\xc4\x83cut doar cu pu\xc8\x9bin\xc4\x83 vreme \xc3\xaenainte de moartea tat\xc4\x83lui s\xc4\x83u, iar c\xc4\x83s\xc4\x83toria s-a f\xc4\x83cut la scurt\xc4\x83 vreme dup\xc4\x83 funeralii. Nicolae a trebuit s\xc4\x83 fac\xc4\x83 fa\xc8\x9b\xc4\x83 imediat sarcinii de a fi Autocrat al Rusiei \xc3\xaentr-o perioad\xc4\x83 de maxim\xc4\x83 agita\xc8\x9bie politic\xc4\x83. Nicolae al II-lea s-a dovedit incapabil s\xc4\x83 fac\xc4\x83 fa\xc8\x9b\xc4\x83 sarcinilor combinate ale conducerii \xc8\x9b\xc4\x83rii \xc3\xaen timpul unor situa\xc8\x9bii agitate din punct de vedere politic \xc8\x99i ale conducerii armatei ruse \xc3\xaen cel mai mare conflict interna\xc8\x9bional de p\xc3\xa2n\xc4\x83 atunci._NEWLINE_El s-a bizuit foarte mult pe sfaturile unchilor s\xc4\x83i, Marii Duci (fra\xc8\x9bii r\xc4\x83posatului s\xc4\x83u tat\xc4\x83), \xc8\x99i de asemenea pe sfatul v\xc4\x83rului so\xc8\x9biei sale, Kaiserul Wilhelm. Aceste sfaturi corespundeau mai degrab\xc4\x83 interesului \xe2\x80\x9eV\xc4\x83rului Willy\xe2\x80\x9d, care spera s\xc4\x83 previn\xc4\x83 crearea unor leg\xc4\x83turi mai apropiate dintre Rusia pe de-o parte \xc8\x99i Anglia \xc8\x99i Fran\xc8\x9ba pe de alt\xc4\x83 parte. Un r\xc4\x83zboi cu Japonia, prost planificat \xc8\x99i condus, (1904\xe2\x80\x931905), a adus mari pierderi Rusiei, iar temerile de un conflict mai mare au contribuit la Antanta Ruso-Englez\xc4\x83, alian\xc8\x9b\xc4\x83 de care Wilhelm se temea a\xc8\x99a de mult._NEWLINE__NEWLINE_Nicolae f\xc4\x83cea fa\xc8\x9b\xc4\x83 \xc8\x99i unor dificult\xc4\x83\xc8\x9bi interne, nu numai situa\xc8\x9biei interna\xc8\x9bionale tensionate. Bunicul s\xc4\x83u, \xc8\x9aarul Alexandru al II-lea, fusese asasinat \xc3\xaentr-un atentat pus la cale de revolu\xc8\x9bionari, de\xc8\x99i el era cel care f\xc4\x83cuse foarte mult s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 situa\xc8\x9bia economic\xc4\x83 \xc8\x99i social\xc4\x83 din Rusia. Revolu\xc8\x9bionarii nu erau dornici s\xc4\x83 ob\xc8\x9bin\xc4\x83 puterea \xc3\xaen cadrul regimului existent, ci luptau pentru r\xc4\x83sturnarea \xc8\x9barismului (\xc3\xaen copil\xc4\x83rie, Nicolae \xc8\x99i familia lui au supravie\xc8\x9buit unei tentative de asasinat cu bomb\xc4\x83 plasat\xc4\x83 \xc3\xaen tren)._NEWLINE_ _NEWLINE_Radicalizarea grupurilor politice era consecin\xc8\x9ba refuzului \xc8\x9barului Alexandru al II-lea de a accepta cererea sec\xc8\x9biunii liberale a nobilimii de adoptare a unei forme de guvernare reprezentativ\xc4\x83 (nu un regim parlamentar \xc8\x99i cu at\xc3\xa2t mai pu\xc8\x9bin un sistem bazat pe sufragiu universal, era vorba doar de un sistem tipic epocii, care s\xc4\x83 fie bazat pe o adunare consultativ\xc4\x83 \xc3\xaen care s\xc4\x83 poat\xc4\x83 avea loc o dezbatere de idei \xc3\xaentre membrii claselor privilegiate \xc8\x99i educate ale \xc8\x9b\xc4\x83rii); refuzul \xc8\x9barului dealtminteri reformator din 1860, de a accepta o adunare na\xc8\x9bional\xc4\x83, a avut consecin\xc8\x9be extrem de grave \xc8\x99i nefaste pe termen lung: a lipsit Rusia de acea \xe2\x80\x9e\xc8\x99coal\xc4\x83\xe2\x80\x9d care s\xc4\x83 ridice, \xc3\xaen timp, nivelul politic al publicului - a\xc8\x99a cum se \xc3\xaent\xc3\xa2mpla \xc3\xaen acei ani \xc3\xaen Prusia, de exemplu - \xc8\x99i \xc3\xaen acela\xc8\x99i timp a lipsit administra\xc8\x9bia de serviciile a sute de oameni capabili. \xc3\x8encep\xc3\xa2nd cu domnia lui Petru cel Mare, clasa privilegiat\xc4\x83 ca \xc8\x99i \xc3\xaemp\xc4\x83ra\xc8\x9bii ru\xc8\x99i au \xc3\xaen\xc8\x9beles c\xc4\x83 f\xc4\x83r\xc4\x83 o reform\xc4\x83 care s\xc4\x83 modernizeze \xc8\x9bara, aceasta va continua s\xc4\x83 piard\xc4\x83 influen\xc8\x9b\xc4\x83 \xc8\x99i putere \xc3\xaen raport cu celelalte na\xc8\x9biuni ale Vestului (\xc8\x9barul Nicolae al II-lea \xc3\xaensu\xc8\x99i a \xc3\xaen\xc8\x9beles probabil asta, c\xc3\xa2nd con\xc8\x99tient fiind de faptul c\xc4\x83 Rusia cea \xc3\xaenapoiat\xc4\x83 economic \xc8\x99i industrial nu este capabil\xc4\x83 s\xc4\x83 produc\xc4\x83 armamentul modern de care Austro-Ungaria erau totu\xc8\x99i capabil\xc4\x83, dar nici s\xc4\x83 \xc8\x99i-l procure cump\xc4\x83r\xc3\xa2ndu-l pe pia\xc8\x9b\xc4\x83 la pre\xc8\x9burile exorbitante cerute, a \xc3\xaencercat s\xc4\x83 aranjeze semnarea unor \xc3\xaen\xc8\x9belegeri interna\xc8\x9bionale \xe2\x80\x9ede dezarmare\xe2\x80\x9d care s\xc4\x83 interzic\xc4\x83 imperiului rival acest tip de armament.), \xc3\xaen ciuda faptului c\xc4\x83 era \xc8\x9bara cea mai populat\xc4\x83, mai \xc3\xaentins\xc4\x83 \xc8\x99i bogat\xc4\x83 \xc3\xaen resurse a Europei. Pentru \xc8\x9barul Alexandru al II-lea \xc3\xaensu\xc8\x99i, \xc3\xaenfr\xc3\xa2ngerea Rusiei \xc3\xaen r\xc4\x83zboiul Crimeii de c\xc4\x83tre \xc8\x9b\xc4\x83rile occidentale, a fost un semnal c\xc4\x83 f\xc4\x83r\xc4\x83 reforme, \xc8\x9bara nu-\xc8\x99i va putea permite s\xc4\x83 joace un rol militar \xc8\x99i politic pe m\xc4\x83sura dimensiunii ei. De aceea bunicul lui Nicolae, \xc8\x9barul Alexandru al II-lea, a adoptat o lege de abolire a iob\xc4\x83giei, dar din cauza opozi\xc8\x9biei majorit\xc4\x83\xc8\x9bii mo\xc8\x99ierilor, legea a devenit un compromis care era probabil nefavorabil \xc8\x9b\xc4\x83ranilor \xc3\xaen majoritatea cazurilor, dar care a fost totu\xc8\x99i profitabil\xc4\x83 pentru stat. Acest fapt i-a dezam\xc4\x83git enorm at\xc3\xa2t pe \xc8\x9b\xc4\x83rani, c\xc3\xa2t \xc8\x99i mai ales pe membrii radicali ai intelighen\xc8\x9biei, care pledau cauza \xc8\x9b\xc4\x83r\xc4\x83nimii. Pe acest fond al dezam\xc4\x83girii provocate de refuzul lui Alexandru de a adopta o form\xc4\x83 de guvernare reprezentativ\xc4\x83 \xc8\x99i de nemul\xc8\x9bumire provocat\xc4\x83 de o lege de abolire a iob\xc4\x83giei nefavorabil\xc4\x83 majorit\xc4\x83\xc8\x9bii popula\xc8\x9biei, unii membrii ai intelighen\xc8\x9biei au concluzionat c\xc4\x83 o reform\xc4\x83 just\xc4\x83 ca \xc8\x99i o veritabil\xc4\x83 modernizare a \xc8\x9b\xc4\x83rii nu poate avea loc dec\xc3\xa2t r\xc4\x83sturn\xc3\xa2nd regimul \xc8\x9barist; dintre ace\xc8\x99ti blaza\xc8\x9bi s-au recrutat viitorii revolu\xc8\x9bionari. Ultimii doi \xc8\x9bari care au urmat - Alexandru al III-lea \xc8\x99i Nicolae al II-lea - au \xc3\xaencercat s\xc4\x83 men\xc8\x9bin\xc4\x83 intact\xc4\x83 arhaica autocra\xc8\x9bie: dup\xc4\x83 asasinarea \xc8\x9barului Alexandru al II-lea, prost sf\xc4\x83tui\xc8\x9bi fiind de cercurile conservatoare, succesorii acestuia - \xc8\x9barul Alexandru al III-lea \xc8\x99i fiul lui, \xc8\x9barul Nicolae al II-lea - nu numai c\xc4\x83 n-au accelerat sau m\xc4\x83car stopat reformele adoptate de p\xc4\x83rintele \xc8\x99i bunicul lor, \xc8\x99i care erau at\xc3\xa2t de necesare pentru modernizarea \xc8\x99i stabilizarea social\xc4\x83 a Rusiei, \xc8\x99i care erau deja cerute insistent de c\xc4\x83tre elita intelectual\xc4\x83 a \xc8\x9b\xc4\x83rii, ace\xc8\x99tia au ales s\xc4\x83 revin\xc4\x83 chiar \xc8\x99i asupra acestor timide \xc8\x99i insuficiente reforme deja adoptate de \xc8\x9barul r\xc4\x83posat: educa\xc8\x9bia, \xc8\x99i a\xc8\x99a neglijat\xc4\x83 de regim, a devenit \xc3\xaenc\xc4\x83 \xc8\x99i mai des subiect al restric\xc8\x9biilor, activitatea oganelor de administra\xc8\x9bie local\xc4\x83 (zemstvo-urile) a fost \xc3\xaempiedicat\xc4\x83, iar comunele au devenit subiect de control strict, prin adoptarea \xc3\xaen 1889 a unei legi care introducea func\xc8\x9bia de \xe2\x80\x9ezemsky nacialnik\xe2\x80\x9d, \xc3\xaen timp ce func\xc8\x9bia electiv\xc4\x83 a judec\xc4\x83torului de pace a fost abolit\xc4\x83, iar guvernul a fost autorizat s\xc4\x83 asume puteri sporite \xc3\xaen situa\xc8\x9biile \xc3\xaen care ordinea public\xc4\x83 era socotit\xc4\x83 a fi \xc3\xaen pericol; p\xc3\xa2n\xc4\x83 \xc8\x99i eforturile absolut apolitice ale zemstvo-urilor au fost obstruc\xc8\x9bionare de puterea central\xc4\x83. Conflictul \xc3\xaentre societatea rus\xc4\x83 care devenea din ce \xc3\xaen ce mai educat\xc4\x83, urban\xc4\x83 \xc8\x99i complex\xc4\x83, pe de-o parte, \xc8\x99i fosilizata autocra\xc8\x9bie pe de cealalt\xc4\x83, s-a acutizat cu ocazia foametei din 1891, c\xc3\xa2nd guvernul s-a ar\xc4\x83tat incapabil s\xc4\x83 organizeze eficient ajutorarea \xc8\x9b\xc4\x83ranilor muritori de foame \xc8\x99i c\xc3\xa2nd societatea civil\xc4\x83 \xc3\xaens\xc4\x83\xc8\x99i s-a organizat pentru ajutorarea \xc8\x9b\xc4\x83ranilor calamita\xc8\x9bi. Faptul c\xc4\x83 guvernul \xc8\x9barist a pus interesul de clas\xc4\x83 al membrilor lui (mo\xc8\x99ierimea) mai presus de supravie\xc8\x9buirea milioanelor de \xc8\x9b\xc4\x83rani victime ale foamei \xc8\x99i holerei, atunci c\xc3\xa2nd a am\xc3\xa2nat \xc3\xaen plin\xc4\x83 criz\xc4\x83 alimentar\xc4\x83 pentru o lun\xc4\x83 interdic\xc8\x9bia exporturilor de cereale (oferind astfel ocazia proprietarilor de latifundii s\xc4\x83 \xc3\xaencheie contracte de export), a radicalizat \xc8\x99i mai mult stratul de membrii ai profesiilor liberale._NEWLINE_\xc3\x8enfr\xc3\xa2ngerea din r\xc4\x83zboiul cu Japonia a \xc3\xaent\xc4\x83rit \xc8\x99i extins opozi\xc8\x9bia intern\xc4\x83 fa\xc8\x9b\xc4\x83 de regim, duc\xc3\xa2nd la izbucnirea Revolu\xc8\x9biei din Februarie 1905 pe parcursul c\xc4\x83reia au avut loc greve \xc8\x99i revolte locale. Popula\xc8\x9bia \xc8\x99i chiar \xc8\x99i boga\xc8\x9bii industria\xc8\x99i proteja\xc8\x9bi ai regimului, \xc3\xael considerau pe Nicolae al II-lea responsabil de dezastru, printre altele \xc8\x99i pentru c\xc4\x83 a trimis trupele \xc8\x99i marina \xc3\xaenarmate mai prost dec\xc3\xa2t chiar adversarul \xe2\x80\x9easiatic\xe2\x80\x9d. F\xc4\x83c\xc3\xa2nd b\xc4\x83\xc8\x99c\xc4\x83lie de \xc8\x99tirea c\xc4\x83 \xc8\x9barul a trimis icoane trupelor demoralizate, pentru a le \xc3\xaencuraja, generalul Dragomirov zicea c\xc4\x83 \xe2\x80\x9ejaponezii ne bat cu mitralierele, dar nu conteaz\xc4\x83, noi o s\xc4\x83-i batem cu icoane.\xe2\x80\x9d De altfel, \xc3\xaen afar\xc4\x83 de a fi vinovat pentru c\xc4\x83 a implicat armata \xc3\xaentr-un r\xc4\x83zboi f\xc4\x83r\xc4\x83 a o fi preg\xc4\x83tit \xc3\xaen prealabil din punct de vedere material, regimul lui Nicolae al II-lea a s\xc4\x83pat moralul solda\xc8\x9bilor implic\xc3\xa2ndu-i \xc3\xaen ac\xc8\x9biuni de reprimare a miilor de revolte care izbucneau peste tot \xc3\xaen vastul imperiu, fapt care \xc3\xaen mod inerent deturna armata de la scopul ei normal \xc8\x99i de la preg\xc4\x83tirea ei pentru r\xc4\x83zboi._NEWLINE_Revolu\xc8\x9bia din Februarie l-a for\xc8\x9bat pe Nicolae s\xc4\x83 accepte un parlament ales prin vot indirect, Duma, concesie f\xc4\x83cut\xc4\x83 public\xc4\x83 prin Proclama\xc8\x9bia din Octombrie, asta nu \xc3\xaenainte de a masacra 200 de manifestan\xc8\x9bi (alte surse vorbesc despre mai mult de o mie de oameni masacra\xc8\x9bi pe 9 ianuarie 1905) pa\xc8\x99nici \xc8\x99i favorabili \xc8\x9barismului \xc3\xaen 9 (22) ianuarie 1905 (dat\xc4\x83 care a r\xc4\x83mas sub numele de \xe2\x80\x9eDuminica s\xc3\xa2ngeroas\xc4\x83\xe2\x80\x9d, \xc8\x9barul \xc3\xaensu\xc8\x99i c\xc4\x83p\xc4\x83t\xc3\xa2nd numele de \xe2\x80\x9eNicolae s\xc3\xa2ngerosul\xe2\x80\x9d), plus masacrarea altor 2000 de grevi\xc8\x99ti la Odessa, cu ocazia procesiunii de omagiere a marinarului omor\xc3\xa2t de ofi\xc8\x9berii de pe cruci\xc8\x99\xc4\x83torul Potemkin (acostat temporar \xc3\xaen port), pentru c\xc4\x83 s-a f\xc4\x83cut purt\xc4\x83torul mesajului echipajului care nu voia s\xc4\x83 m\xc4\x83n\xc3\xa2nce carne cu viermi.\n_START_SECTION_\nNicolae pe post de monarh constitu\xc8\x9bional\n_START_PARAGRAPH_\nRela\xc8\x9biile lui Nicolae cu noua Dum\xc4\x83 nu au fost foarte bune. Prima Dum\xc4\x83, cu o majoritate a Cade\xc8\x9bilor, a intrat imediat \xc3\xaen conflict cu \xc8\x9barul. Nicolae a hot\xc4\x83r\xc3\xa2t demiterea premierului liberal moderat Serghei Witte \xc8\x99i dizolvarea Dumei. Dup\xc4\x83 ce \xc8\x99i \xc3\xaen a doua Dum\xc4\x83 au ap\xc4\x83rut probleme similare, noul prim-ministru Piotr Stol\xc3\xaepin a dizolvat-o \xc3\xaen mod unilateral \xc8\x99i a schimbat legile electorale pentru a permite alegerea mai multor conservatori \xc3\xaen viitorele adun\xc4\x83ri parlamentare. Astfel s-a ajuns la domina\xc8\x9bia liberal-conservatorilor din Partidul Octombrist al lui Alexandr Grucicov. Stol\xc3\xaepin, un politician abil, avea planuri ambi\xc8\x9bioase de reform\xc4\x83. Acestea cuprindeau facilitarea \xc3\xaemprumuturilor pentru popula\xc8\x9bia s\xc4\x83rac\xc4\x83 de la sate, pentru a le permite s\xc4\x83 cumpere p\xc4\x83m\xc3\xa2nt, cu inten\xc8\x9bia de a forma o clas\xc4\x83 social\xc4\x83 de agricultori loiali coroanei. De\xc8\x99i scopul ultim al reformelor lui Stol\xc3\xaepin era s\xc4\x83 \xc3\xaent\xc4\x83reasc\xc4\x83 autocra\xc8\x9bia \xc8\x9barist\xc4\x83 \xc8\x99i nu s\xc4\x83 democratizeze \xc8\x9bara, planurile sale au fost \xc3\xaempiedicate de conservatorii de la curte care aveau mai mult\xc4\x83 influen\xc8\x9b\xc4\x83 pe l\xc3\xa2ng\xc4\x83 \xc3\xaemp\xc4\x83rat. \xc3\x8en preajma momentului asasin\xc4\x83rii lui Stol\xc3\xaepin de c\xc4\x83tre un anarhist (\xc8\x99i informator al poli\xc8\x9biei totodat\xc4\x83) \xc3\xaen 1911, premierul \xc8\x99i \xc3\xaemp\xc4\x83ratul de-abia \xc3\xae\xc8\x99i mai vorbeau, iar destituirea lui era considerat\xc4\x83 iminent\xc4\x83._NEWLINE_Dup\xc4\x83 reac\xc8\x9bia viguroas\xc4\x83 a popula\xc8\x9biei la masacrul din 9 (22) ianuarie 1905, Nicolae al II-lea public\xc4\x83 \xe2\x80\x9eDecretul \xc8\x99i Manifestul Imperial\xe2\x80\x9d, o proclama\xc8\x9bie \xc3\xaen care condamn\xc4\x83 protestele \xc8\x99i \xc3\xaencearc\xc4\x83 s\xc4\x83 pun\xc4\x83 responsabilitatea pentru pierderile de vie\xc8\x9bi omene\xc8\x99ti \xc3\xaen contul birocra\xc8\x9biei, suger\xc3\xa2nd totodat\xc4\x83 cet\xc4\x83\xc8\x9benilor s\xc4\x83-i trimit\xc4\x83 direct propuneri pentru \xc3\xaembun\xc4\x83t\xc4\x83\xc8\x9birea organiz\xc4\x83rii statului. Manifestul reprezenta doar o manevr\xc4\x83 tactic\xc4\x83, unicul scop el emiterii lui fiind s\xc4\x83 cumpere timp pentru regim: nu exist\xc4\x83 nici un indiciu c\xc4\x83 era o reac\xc8\x9bie sincer\xc4\x83 din partea \xc8\x9barului. De altfel nu mai t\xc3\xa2rziu de 6 august 1905 devine clar c\xc4\x83 \xc8\x9barul nu inten\xc8\x9bioneaz\xc4\x83 s\xc4\x83 accepte un parlament democratic \xc8\x99i cu putere de legislator, a\xc8\x99a cum cerea popula\xc8\x9bia, ci doar unul pur consultativ \xc8\x99i format \xc3\xaen majoritate din nobilime. \xc3\x8en aceste condi\xc8\x9bii protestele de mas\xc4\x83 \xc8\x99i confrunt\xc4\x83rile de strad\xc4\x83 continu\xc4\x83 \xc8\x99i \xc3\xaencep\xc3\xa2nd cu 20 septembrie este declan\xc8\x99at\xc4\x83 spontan prima grev\xc4\x83 general\xc4\x83 din istoria \xc8\x9b\xc4\x83rii; cu aceast\xc4\x83 ocazie fiind formate primele soviete (\xe2\x80\x9econsilii\xe2\x80\x9d sau \xe2\x80\x9esfaturi\xe2\x80\x9d) muncitore\xc8\x99ti la Petrograd \xc8\x99i Moscova, pe modelul c\xc4\x83rora \xc8\x99i \xc3\xaen 1917, cu ocazia revolu\xc8\x9biei din februarie, vor apare altele \xc3\xaen toate marile ora\xc8\x99e ale imperiului. Greva general\xc4\x83 \xc3\xael for\xc8\x9beaz\xc4\x83 pe Nicolae al II-lea s\xc4\x83 accepte cererile popula\xc8\x9biei, fapt confirmat de publicarea \xe2\x80\x9eManifestului din Octombrie.\xe2\x80\x9d Acest document era redactat de Serghei Witte, \xc8\x99i avea rolul de a izola st\xc3\xa2nga (\xc8\x99i cererile ei de ordin social) prin acceptarea cererilor politice ale liberalilor: acordarea libert\xc4\x83\xc8\x9bilor civile, un regim constitu\xc8\x9bional, un guvern (Rusia sub \xc8\x9barism, la \xc3\xaenceput de secol XX, nu avea \xc3\xaenc\xc4\x83 un guvern reunit permanent, format din mini\xc8\x99trii \xc3\xaens\xc4\x83rcina\xc8\x9bi cu rolul de a administra \xc8\x99i coordona diversele arii de activitate ale administra\xc8\x9biei centrale, (A\xc8\x99a cum men\xc8\x9bioneaz\xc4\x83 \xc8\x99i Orlando Figes \xc3\xaen \xe2\x80\x9eO Istorie A Revolu\xc8\x9biei Ruse\xe2\x80\x9d, \xc8\x9barul prefera s\xc4\x83-\xc8\x99i \xc3\xaent\xc3\xa2lneasc\xc4\x83 mini\xc8\x99trii separat, fapt care se materializa \xc3\xaen politici contradictorii, ineficiente \xc8\x99i temporare, care produceau haosul \xc3\xaen administra\xc8\x9bie.), nici m\xc4\x83car dup\xc4\x83 Revolu\xc8\x9bia din 1905 \xc8\x99i Manifestul din Octombrie Rusia nec\xc4\x83p\xc4\x83t\xc3\xa2nd un guvern responsabil \xc3\xaen fa\xc8\x9ba legislativului.) \xc8\x99i o adunare legislativ\xc4\x83 aleas\xc4\x83 liber. Din p\xc4\x83cate, \xc8\x9barul Nicolae al II-lea a acceptat doar de nevoie publicarea Manifestului din Octombrie, f\xc4\x83r\xc4\x83 a avea \xc3\xaens\xc4\x83 inten\xc8\x9bia de a-l \xc8\x99i respecta \xc8\x99i deveni astfel un veritabil monarh constitu\xc8\x9bional. Dac\xc4\x83 totu\xc8\x99i monarh constitu\xc8\x9bional \xc3\xaenseamn\xc4\x83 un monarh al unui stat dotat cu o constitu\xc8\x9bie pe care acesta o \xc8\x99i respect\xc4\x83, Nicolae al II-lea n-a fost unul, iar Rusia n-a fost nici ea niciodat\xc4\x83 o monarhie constitu\xc8\x9bional\xc4\x83, sau dac\xc4\x83 a fost totu\xc8\x99i p\xc3\xa2n\xc4\x83 la lovitura de stat dat\xc4\x83 de \xc8\x9barul Nicolae al II-lea \xc3\xaen iunie 1907, de atunci \xc3\xaencolo n-a mai fost._NEWLINE_Imediat dup\xc4\x83 publicarea \xe2\x80\x9eManifestului din octombrie\xe2\x80\x9d, celebr\xc4\x83rile populare au fost repede umbrite de violen\xc8\x9b\xc4\x83: regimul lui Nicolae al II-lea a creat c\xc3\xa2teva mi\xc8\x99c\xc4\x83ri pro-monarhiste, sprijinite din ordinul \xc8\x9barului \xc3\xaensu\xc8\x99i, at\xc3\xa2t financiar c\xc3\xa2t \xc8\x99i logistic, de c\xc4\x83tre poli\xc8\x9bie, \xc8\x99i care ideologic erau veritabile grup\xc4\x83ri fasciste avant la letrre; acestea au declan\xc8\x99at un r\xc4\x83zboi de strad\xc4\x83 contra grupurilor pro-reform\xc4\x83. La doar o lun\xc4\x83 \xc8\x99i c\xc3\xa2teva zile de la publicarea Manifestului din octombrie, mai exact pe 3 decembrie 1905, guvernul \xc8\x9barului Nicolae al II-lea aresteaz\xc4\x83 conduc\xc4\x83torii sovietului petersburghez; social-democra\xc8\x9bii r\xc4\x83spund printr-un nou apel la grev\xc4\x83 general\xc4\x83 \xc8\x99i la rebeliune armat\xc4\x83, \xc3\xaens\xc4\x83 muncitorii erau slab preg\xc4\x83ti\xc8\x9bi pentru confruntarea cu for\xc8\x9bele de represiune, astfel c\xc4\x83 rebeliunea va fi \xc3\xaen\xc4\x83bu\xc8\x99it\xc4\x83 \xc3\xaen s\xc3\xa2nge, districtul Presnia din Moscova fiind distrus \xc3\xaen cea mai mare parte, mai mult de 1000 de oameni fiind uci\xc8\x99i, cei mai mul\xc8\x9bi dintre ei civili prin\xc8\x99i \xc3\xaen focul \xc3\xaencruci\xc8\x99at al combatan\xc8\x9bilor sau victime ale incendiilor produse de lupte; vor urma arest\xc4\x83ri \xc3\xaen mas\xc4\x83 \xc8\x99i execu\xc8\x9bii sumare: ordinea va fi restabilit\xc4\x83 prin teroare. Regim de \xe2\x80\x9emonarhie constitu\xc8\x9bional\xc4\x83\xe2\x80\x9d nu excludea deci, \xc3\xaen opinia \xc8\x9barului Nicolae al II-lea \xc8\x99i a cur\xc8\x9bii sale, men\xc8\x9binerea \xc3\xaen pu\xc8\x99c\xc4\x83rii a unei vaste cantit\xc4\x83\xc8\x9bi de de\xc8\x9binu\xc8\x9bi politici, exact ca \xc3\xaen vremea presupus-defunctei autocra\xc8\x9bii, \xc8\x99i nici nu presupunea m\xc4\x83car vreun tratament mai uman al minorit\xc4\x83\xc8\x9bilor na\xc8\x9bionale: \xc3\xaentre 1906 \xc8\x99i 1909 mai mult de 5000 de de\xc8\x9binu\xc8\x9bi politici vor fi condamna\xc8\x9bi la moarte, iar \xc3\xaen Baltica, \xc3\xaentr-o campanie de teroare de \xc8\x99ase luni, armata \xc8\x9barist\xc4\x83 execut\xc4\x83 mai mult de 1200 de oameni, distrug\xc3\xa2nd cu aceea\xc8\x99i ocazie zeci de mii de cl\xc4\x83diri. \xc8\x9aarul Nicolae al II-lea s-a ar\xc4\x83tat \xc3\xaenc\xc3\xa2ntat de modul \xc3\xaen care a fost dus\xc4\x83 la \xc3\xaendeplinire opera\xc8\x9biunea, l\xc4\x83ud\xc3\xa2nd ofi\xc8\x9berii pentru modul \xe2\x80\x9esplendid\xe2\x80\x9d \xc3\xaen care au ac\xc8\x9bionat. Nici popula\xc8\x9bia Rusiei n-a cunoscut o ameliorare a tratamentului din partea autorit\xc4\x83\xc8\x9bilor: regimul \xc8\x9barist al lui Nicolae al II-lea nu va ezita s\xc4\x83 duc\xc4\x83 un r\xc4\x83zboi de teroare chiar \xc3\xaempotriva propriului popor: \xc3\xaen zonele \xc3\xaen care \xc8\x9b\xc4\x83ranii s-au revoltat, sate \xc3\xaentregi au fost distruse de armat\xc4\x83. \xc3\x8en total, de la publicarea Manifestului la mijlocul lui Octombrie 1905 \xc8\x99i aprilie 1906, c\xc3\xa2nd s-a reunit prima Dum\xc4\x83, regimul \xc8\x9barului Nicolae al II-lea a executat 15 000 de oameni, a \xc3\xaempu\xc8\x99cat sau r\xc4\x83nit cel pu\xc8\x9bin al\xc8\x9bi 20 000, iar poli\xc8\x9bia politic\xc4\x83 \xc8\x9barist\xc4\x83 a deportat sau exilat al\xc8\x9bi 45 000, fapt care reprezint\xc4\x83 cu greu un debut promi\xc8\x9b\xc4\x83tor pentru un regim parlamentar. \xc3\x8en lupta lor contra revolu\xc8\x9biei \xc8\x99i n\xc4\x83sc\xc3\xa2ndului regim liberal, \xc8\x9barul Nicolae al II-lea \xc8\x99i curtea sa au decis s\xc4\x83 foloseasc\xc4\x83 antisemitismul drept arm\xc4\x83 de predilec\xc8\x9bie, \xc3\xaencuraj\xc3\xa2nd numeroase pogromuri._NEWLINE_De asemenea, ca \xc8\x99i \xc3\xaen perioada autocra\xc8\x9biei dinaintea revolu\xc8\x9biei din 1905, muncitorii au continuat s\xc4\x83 fie masacra\xc8\x9bi de regimul \xc8\x9barist \xc8\x99i \xc3\xaen noua perioad\xc4\x83 a\xc8\x99a-zis \xe2\x80\x9econstitu\xc8\x9bional\xc4\x83\xe2\x80\x9d, dac\xc4\x83 ace\xc8\x99tia protestau \xc3\xaen mod pa\xc8\x99nic contra condi\xc8\x9biilor inumane de munc\xc4\x83 \xc8\x99i salarizare, a\xc8\x99a cum s-a \xc3\xaent\xc3\xa2mplat de exemplu cu ocazia masacr\xc4\x83rii \xc3\xaen Siberia pe data de 4 aprilie 1912 a 230 de minieri grevi\xc8\x99ti pa\xc8\x99nici \xc8\x99i ne\xc3\xaenarma\xc8\x9bi \xc8\x99i care erau angaja\xc8\x9bii companiei engleze de exploatare minier\xc4\x83 a aurului \xe2\x80\x9eLena\xe2\x80\x9d (\xe2\x80\x9eLenskoie Zoloto-promi\xc8\x99lenoie Tovari\xc8\x99cestvo\xe2\x80\x9d - sau pe scurt \xe2\x80\x9eLenzoto\xe2\x80\x9d). Proprietarii erau \xc3\xaen majoritate cet\xc4\x83\xc8\x9beni englezi, evrei (membrii ai familiei Ginzburg), \xc3\xaens\xc4\x83 \xc8\x99i francezi, germani \xc8\x99i americani), dar printre ac\xc8\x9bionari se aflau \xc8\x99i mul\xc8\x9bi mini\xc8\x99tri ru\xc8\x99i (fostul ministru de finan\xc8\x9be \xc8\x99i un timp prim-ministrul contele Witte, octombristul \xc8\x99i fostul ministrul al comer\xc8\x9bului \xc8\x99i industriei Timiriazev, fostul ministru al comer\xc8\x9bului \xc8\x99i industriei Tima\xc8\x99ev, directorul B\xc4\x83ncii de stat Boianovski) ca \xc8\x99i membrii ai familiei imperiale, cum era de exemplu chiar mama lui Nicolae al II-lea, \xc3\xaemp\xc4\x83r\xc4\x83teasa-mam\xc4\x83 Maria-Feodorovna._NEWLINE_For\xc8\x9bele \xc8\x9bariste de represiune n-au tras nici m\xc4\x83car foc de avertisment, \xc3\xaenainte de a trage \xc3\xaen plin, \xc3\xaen masa pa\xc8\x99nic\xc4\x83 de muncitori. \xc3\x8en 1915, masacrarea muncitorilor a continuat cu noi episoade \xc3\xaen care armata \xc8\x9barist\xc4\x83 trage \xc3\xaen muncitori, la Kostroma \xc8\x99i Ivanovo, acest \xc8\x99ir tragic de episoade din perioada a\xc8\x99a-zis constitu\xc8\x9bional\xc4\x83 ruin\xc3\xa2nd \xc8\x99i ultimele speran\xc8\x9be ale popula\xc8\x9biei \xc3\xaentr-o eventual\xc4\x83 evolu\xc8\x9bie gradual\xc4\x83 a regimului. \xc3\x8en opinia unor istorici, printre care se afl\xc4\x83 \xc8\x99i faimosul istoric american Leopold Henri Haimson, \xc3\xaen 1914, la mai pu\xc8\x9bin de zece ani de la precedenta revolu\xc8\x9bie, Rusia se afla din nou pe punctul de a fi teatrul de desf\xc4\x83\xc8\x99urare al unei noi revolu\xc8\x9bii, pe care doar declan\xc8\x99area primului r\xc4\x83zboi mondial a am\xc3\xa2nat-o temporar.\n_START_SECTION_\nBoala \xc8\x9bareviciului Alexei \xc8\x99i Rasputin\n_START_PARAGRAPH_\nO problem\xc4\x83 care complica mult via\xc8\x9ba familiei imperiale era chestiunea succesiunii. Alexandra i-a n\xc4\x83scut lui Nicolae patru fiice mai \xc3\xaenainte ca s\xc4\x83 se nasc\xc4\x83 fiul lor, Alexei, pe 12 august 1904. T\xc3\xa2n\xc4\x83rul mo\xc8\x99tenitor al tronului era bolnav de hemofilie, care pe la vremea aceea era practic netratabil\xc4\x83 \xc8\x99i ducea \xc3\xaen mod invariabil la o moarte prematur\xc4\x83. Datorit\xc4\x83 fragilit\xc4\x83\xc8\x9bii autocra\xc8\x9biei din acel timp, familia imperial\xc4\x83 a ales s\xc4\x83 nu divulge nimic \xc3\xaen afara palatului starea s\xc4\x83n\xc4\x83t\xc4\x83\xc8\x9bii lui Alexei._NEWLINE_Disperat\xc4\x83, Alexandra a c\xc4\x83utat ajutor pretutindeni; l-a g\xc4\x83sit la un mistic, Grigori Rasputin. Se p\xc4\x83rea c\xc4\x83 Rasputin putea s\xc4\x83-l ajute pe bolnav c\xc3\xa2nd acesta avea hemoragie intern\xc4\x83, iar Alexandra a devenit din ce \xc3\xaen ce mai dependent\xc4\x83 de acest vraci \xc8\x99i de sfaturile lui, pe care \xc3\xaemp\xc4\x83r\xc4\x83teasa le accepta ca venind direct de la Dumnezeu._NEWLINE_Nicolae voia s\xc4\x83 fie iubit de supu\xc8\x99ii s\xc4\x83i. Dac\xc4\x83 ar fi fost l\xc4\x83sat s\xc4\x83 ac\xc8\x9bioneze dup\xc4\x83 cum credea el, ar fi putut accepta sistemul monarhic constitu\xc8\x9bional \xc8\x99i ar fi devenit un \xc3\xaemp\xc4\x83rat reformator. Influen\xc8\x9ba politicienilor reac\xc8\x9bionari, \xc3\xaen principal a so\xc8\x9biei lui \xc8\x99i a rudelor ei, (cu Rasputin \xc3\xaen fundal), a f\xc4\x83cut acest lucru imposibil._NEWLINE_Prin misiunea asumat\xc4\x83 de Nicolae al II-lea - acesta probabil motivat fiind de dorin\xc8\x9ba de a urma, din respect, politica autocratic\xc4\x83 aplicat\xc4\x83 de tat\xc4\x83l lui, r\xc4\x83posatul \xc8\x9bar Alexandru al III-lea - de a continua s\xc4\x83 impun\xc4\x83 na\xc8\x9biunii principiul medieval al patrimonialismului (conform c\xc4\x83ruia Rusia era proprietatea personal\xc4\x83 a \xc8\x9barului), acesta a ratat s\xc4\x83 salveze dinastia Romanovilor, \xc8\x99i prin asta \xc3\xaens\xc4\x83\xc8\x99i supravie\xc8\x9buirea monarhiei \xc3\xaen Rusia. Dac\xc4\x83 circumstan\xc8\x9bele \xc8\x99i dispozi\xc8\x9bia \xc8\x9barului ar fi fost diferite, \xc3\xaen opinia unor istorici, calit\xc4\x83\xc8\x9bile personale ale lui Nicolae ar fi permis acestuia s\xc4\x83 devin\xc4\x83 un monarh constitu\xc8\x9bional tot at\xc3\xa2t de bun pe c\xc3\xa2t erau \xc8\x99i contemporanii lui care domneau \xc3\xaen anumite \xc8\x9b\xc4\x83ri ale Europei, cum era Anglia, de exemplu. Mo\xc8\x99tenirea primit\xc4\x83 de Nicolae de la predecesorii lui, \xc8\x99i de care acesta a fost finalmente incapabil s\xc4\x83 se elibereze, a fost \xc3\xaens\xc4\x83 diferit\xc4\x83, anume una cu o important\xc4\x83 \xc3\xaenc\xc4\x83rc\xc4\x83tur\xc4\x83 de misticism, conform c\xc4\x83reia \xc8\x9barul chiar ar putea fi iubit ca un tat\xc4\x83 \xc8\x99i un dumnezeu de supu\xc8\x99ii lui, iar acesta ar putea conduce Rusia secolului al XX-lea baz\xc3\xa2ndu-se doar pe propria-i \xe2\x80\x9einspira\xc8\x9bie divin\xc4\x83.\xe2\x80\x9d Complexitatea statului modern au f\xc4\x83cut anacronice astfel de fantezii \xc3\xaen materie de c\xc3\xa2rmuire, pentru administrarea c\xc4\x83ruia era deja necesar\xc4\x83 conjugarea eforturilor, competen\xc8\x9belor \xc8\x99i talentului \xc3\xaentregii na\xc8\x9biuni._NEWLINE_\xc3\x8en timpul pelerinajului la Moscova (locul \xc3\xaencoron\xc4\x83rii fondatorului dinastiei Romanovilor) cu ocazia s\xc4\x83rb\xc4\x83toririi tricentenarului familiei domnitoare, \xc8\x9bareviciul Alexei a suferit o criz\xc4\x83 de sl\xc4\x83biciune provocat\xc4\x83 de hemofilie exact \xc3\xaen momentul \xc3\xaen care convoiul imperial parcurgea, la pas, ultimele sute de metri \xc3\xaenaintea intr\xc4\x83rii \xc3\xaen catedrala Uspensky; procesiunea s-a oprit \xc3\xaen mijlocul mul\xc8\x9bimii de preo\xc8\x9bi c\xc3\xa2nt\xc3\xa2nd, pentru ca t\xc3\xa2n\xc4\x83rul mo\xc8\x99tenitor s\xc4\x83 fie purtat pe sus de membrii din garda cazacilor, din public \xc3\xaen acest moment auzindu-se exclama\xc8\x9bii de m\xc3\xa2hnire.\n_START_SECTION_\nPrimul r\xc4\x83zboi mondial\n_START_PARAGRAPH_\nDup\xc4\x83 asasinarea Arhiducelui Franz Ferdinand \xc8\x99i a so\xc8\x9biei sale la Sarajevo pe 28 iunie 1914 de c\xc4\x83tre na\xc8\x9bionalistul s\xc3\xa2rb Gavrilo Princip, Nicolae \xc8\x99ov\xc4\x83ia \xc3\xaen leg\xc4\x83tur\xc4\x83 cu drumul pe care trebuia s\xc4\x83-l urmeze Rusia. Pe de-o parte, nu voia s\xc4\x83-\xc8\x99i abandoneze alia\xc8\x9bii s\xc3\xa2rbi \xc3\xaen fa\xc8\x9ba preten\xc8\x9biilor Austro-Ungariei, pe de alt\xc4\x83 parte, nu voia s\xc4\x83 provoace un r\xc4\x83zboi de propor\xc8\x9bii. \xc3\x8entr- o serie de scrisori schimbate cu Kaiserul, (a\xc8\x99a numit\xc4\x83 \xe2\x80\x9ecoresponden\xc8\x9b\xc4\x83 dintre Willy \xc8\x99i Nicky\xe2\x80\x9d), cei doi \xc3\xae\xc8\x99i reafirmau dorin\xc8\x9ba de pace \xc8\x99i fiecare \xc3\xaencerca s\xc4\x83-l determine pe cel\xc4\x83lalt s\xc4\x83 dea \xc3\xaenapoi. Nicolae a luat m\xc4\x83suri concrete \xc3\xaen aceast\xc4\x83 privin\xc8\x9b\xc4\x83, cer\xc3\xa2nd ca mobilizarea armatelor ruse\xc8\x99ti s\xc4\x83 fie f\xc4\x83cut\xc4\x83 numai la grani\xc8\x9ba cu Austro-Ungaria, dorind s\xc4\x83 previn\xc4\x83 astfel un r\xc4\x83zboi cu Germania. S-a dovedit \xc3\xaens\xc4\x83 c\xc4\x83 era prea t\xc3\xa2rziu ca rela\xc8\x9biile \xc8\x99i coresponden\xc8\x9ba personal\xc4\x83 s\xc4\x83 opreasc\xc4\x83 mersul evenimentelor. Rusia nu avea planuri de urgen\xc8\x9b\xc4\x83 pentru o mobilizare par\xc8\x9bial\xc4\x83 \xc8\x99i de aceea, pe 31 iulie 1914, Nicolae a luat decizia inevitabil\xc4\x83 de a ordona mobilizarea general\xc4\x83. Aceasta a dus aproape imediat la declara\xc8\x9bia german\xc4\x83 de r\xc4\x83zboi \xc8\x99i la dezl\xc4\x83n\xc8\x9buirea primului r\xc4\x83zboi mondial._NEWLINE_Izbucnirea r\xc4\x83zboiului pe 11 august 1914 a g\xc4\x83sit Rusia complet nepreg\xc4\x83tit\xc4\x83 \xc8\x99i un \xc3\xaenceput promi\xc8\x9b\xc4\x83tor s-a transformat rapid \xc3\xaentr-un \xc8\x99ir de \xc3\xaenfr\xc3\xa2ngeri cutremur\xc4\x83toare. Nicolae a sim\xc8\x9bit c\xc4\x83 era de datoria sa s\xc4\x83 conduc\xc4\x83 personal armata \xc8\x99i \xc8\x99i-a asumat rolul de comandant suprem dup\xc4\x83 eliberarea din func\xc8\x9bie a unchiului s\xc4\x83u, Marele Duce Nicolae, (septembrie 1915), dup\xc4\x83 pierderea teritoriului care-i revenise Rusiei la ultima \xc3\xaemp\xc4\x83r\xc8\x9bire a Poloniei. Eforturile \xc3\xaemp\xc4\x83ratului de a supraveghea ac\xc8\x9biunile de pe front au l\xc4\x83sat \xc3\xaen mod inevitabil treburile de acas\xc4\x83 \xc3\xaen m\xc3\xa2inile \xc3\xaemp\xc4\x83r\xc4\x83tesei. Departe de opinia public\xc4\x83, Nicolae nu \xc3\xaen\xc8\x9belegea c\xc3\xa2t de suspicio\xc8\x99i erau oamenii de r\xc3\xa2nd fa\xc8\x9b\xc4\x83 de Alexandra, o femeie care era nem\xc8\x9boaic\xc4\x83 prin na\xc8\x99tere \xc8\x99i victim\xc4\x83 a zvonurilor distructive despre dependen\xc8\x9ba ei de Rasputin. Un grup de curteni, profund nemul\xc8\x9bumi\xc8\x9bi de influen\xc8\x9ba nefast\xc4\x83 pe care o avea Rasputin asupra efortului de r\xc4\x83zboi al Rusiei ca \xc8\x99i asupra prestigiului monarhiei, l-au asasinat pe c\xc4\x83lug\xc4\x83rul-vraci \xc3\xaen decembrie 1916.\n_START_SECTION_\nRevolu\xc8\x9bia \xc8\x99i abdicarea\n_START_PARAGRAPH_\n\xc3\x8en\xc4\x83sprirea condi\xc8\x9biilor de via\xc8\x9b\xc4\x83 din spatele frontului \xc8\x99i incapacitatea armatei de a men\xc8\x9bine succesele militare temporare din iunie 1916 au dus la o serie de noi greve \xc8\x99i tulbur\xc4\x83ri \xc3\xaen iarna care a urmat. La sf\xc3\xa2r\xc8\x99itul \xe2\x80\x9eRevolu\xc8\x9biei din februarie\xe2\x80\x9d din 2 martie (stil vechi)/ 15 martie (stil nou) 1917 Nicolae al II-lea a fost for\xc8\x9bat s\xc4\x83 abdice \xc3\xaen numele s\xc4\x83u \xc8\x99i al \xc8\x9bareviciului, \xc3\xaen favoarea fratelui lui, spun\xc3\xa2nd: \xe2\x80\x9eLas\xc4\x83m mo\xc8\x99tenire succesiunea noastr\xc4\x83 fratelui nostru, Marele Duce Mihail Alexandrovici, \xc8\x99i \xc3\xaei d\xc4\x83m binecuv\xc3\xa2ntarea noastr\xc4\x83 la urcarea pe tron.\xe2\x80\x9d  Marele Duce Mihail a refuzat s\xc4\x83 accepte tronul \xc8\x99i a abdicat a doua zi, \xc8\x99i astfel trei secole de istorie a dinastiei Romanov s-au \xc3\xaencheiat.\n_START_SECTION_\nExecu\xc8\x9bia\n_START_PARAGRAPH_\nGuvernul Provizoriu a hot\xc4\x83r\xc3\xa2t la \xc3\xaenceput s\xc4\x83-i \xc8\x9bin\xc4\x83 pe Nicolae, Alexandra \xc8\x99i pe copiii lor \xc3\xaenchi\xc8\x99i \xc3\xaen re\xc8\x99edin\xc8\x9ba imperial\xc4\x83, Palatul Alexandru. \xc3\x8en \xc3\xaencercarea de a-i \xc3\xaendep\xc4\x83rta din capital\xc4\x83 \xc8\x99i de a-i feri de posibile v\xc4\x83t\xc4\x83m\xc4\x83ri, guvernul lui Alexandr Kerenski i-a mutat \xc3\xaen Tobolsk, \xc3\xaen Siberia, \xc3\xaen august 1917. Ei au r\xc4\x83mas acolo pe durata Revolu\xc8\x9biei din Octombrie, ca mai apoi s\xc4\x83 fie muta\xc8\x9bi de guvernul bol\xc8\x99evic \xc3\xaentr-un ora\xc8\x99 controlat de Armata Ro\xc8\x99ie, Ecaterinburg. \xc8\x9aarul \xc8\x99i familia sa, inclusiv \xc8\x9bareviciul Alexei grav bolnav, precum \xc8\x99i c\xc3\xa2\xc8\x9biva servitori care \xc3\xaei \xc3\xaenso\xc8\x9biser\xc4\x83, au fost \xc3\xaempu\xc8\x99ca\xc8\x9bi \xc3\xaen subsolul  Casei Ipatiev de un pluton de execu\xc8\x9bie bol\xc8\x99evic condus de Iacov Iurovski \xc3\xaen noaptea de 16 iulie spre 17 iulie 1918. Execu\xc8\x9bia a fost gr\xc4\x83bit\xc4\x83 de avansarea c\xc4\x83tre Ecaterinburg a subunit\xc4\x83\xc8\x9bilor Legiunii Cehe \xc3\xaen drumul lor de retragere din Rusia. Tem\xc3\xa2ndu-se c\xc4\x83 Legiunea Ceh\xc4\x83 va cuceri ora\xc8\x99ul \xc8\x99i-l vor elibera pe Nicolae, temnicerii lui bol\xc8\x99evici au hot\xc4\x83r\xc3\xa2t lichidarea imediat\xc4\x83 a familiei imperiale. Dovezile c\xc4\x83 aceast\xc4\x83 execu\xc8\x9bie s-a f\xc4\x83cut cu \xc8\x99tiin\xc8\x9ba \xc8\x99i cu aprobarea lui Lenin sunt suficient de multe, mul\xc8\x9bi istorici v\xc4\x83z\xc3\xa2nd \xc3\xaen aceasta o r\xc4\x83zbunare pentru condamnarea la moarte a fratelui mai mare al liderului bol\xc8\x99evic, Alexandr Ulianov, \xc3\xaen urma tentativei e\xc8\x99uate de asasinare a \xc8\x9barului Alexandru al III-lea \xc3\xaen 1887._NEWLINE_Deoarece CEKA se temea ca solda\xc8\x9bii ru\xc8\x99i nu vor trage asupra \xc8\x9barului lor, plutonul de execu\xc8\x9bie a fost format din solda\xc8\x9bi maghiari, printre ei afl\xc3\xa2ndu-se \xc8\x99i viitorul lider comunist Imre Nagy._NEWLINE_S-a crezut mult\xc4\x83 vreme c\xc4\x83 trupurile lui Nicolae \xc8\x99i ale familiei lui au fost aruncate \xc3\xaentr-un pu\xc8\x9b de min\xc4\x83 \xc3\xaen locul numit Patru Fra\xc8\x9bi. La \xc3\xaenceput a\xc8\x99a a fost\xe2\x80\x94cadavrele au fost \xc3\xaentr-adev\xc4\x83r aruncate \xc3\xaen acel loc \xc3\xaen noaptea de 16/17 iulie. \xc3\x8en diminea\xc8\x9ba urm\xc4\x83toare\xe2\x80\x94c\xc3\xa2nd zvonuri despre locul \xc3\xaen care se aflau trupurile celor din familia regal\xc4\x83 au \xc3\xaenceput s\xc4\x83 se r\xc4\x83sp\xc3\xa2ndeasc\xc4\x83 prin ora\xc8\x99ul Ecaterinburg\xe2\x80\x94Iurovski a ridicat mor\xc8\x9bii pentru a-i ascunde \xc3\xaen alt\xc4\x83 parte. Atunci c\xc3\xa2nd vehiculul care transporta trupurile s-a defectat \xc3\xaen timpul deplas\xc4\x83rii c\xc4\x83tre noul loc desemnat, el a ales alt\xc4\x83 solu\xc8\x9bie \xc8\x99i a \xc3\xaengropat cele mai multe cadavre \xc3\xaentr-o groap\xc4\x83 comun\xc4\x83 p\xc4\x83trat\xc4\x83, lat\xc4\x83 de 2,5 m \xc8\x99i ad\xc3\xa2nc\xc4\x83 de 1,8 m, a turnat acid sulfuric pe chipurile mor\xc8\x9bilor \xc8\x99i a mascat locul stivuind traverse de cale ferat\xc4\x83 deasupra. Groapa se afla pe un drum de c\xc4\x83ru\xc8\x9be p\xc4\x83r\xc4\x83sit, \xc8\x98oseaua Kroptiaki, la circa 19\xc2\xa0km nord de Ecaterinburg. Dou\xc4\x83 cadavre au fost arse.\n_START_SECTION_\nZvonuri despre supravie\xc8\x9buitorii din familia imperial\xc4\x83\n_START_PARAGRAPH_\nSecretul \xc8\x9binut asupra execu\xc8\x9biei \xc8\x99i asupra \xc3\xaengrop\xc4\x83rii trupurilor a dus la zvonuri conform c\xc4\x83rora \xc3\xaemp\xc4\x83ratul sau membri ai familiei lui ar fi fost \xc3\xaenc\xc4\x83 \xc3\xaen via\xc8\x9b\xc4\x83. Mai mul\xc8\x9bi oameni au pretins c\xc4\x83 l-au \xc3\xaent\xc3\xa2lnit pe \xc3\xaemp\xc4\x83rat \xc3\xaen lag\xc4\x83re de munc\xc4\x83 din Siberia prin deceniul al patrulea al secolului trecut. Aceste afirma\xc8\x9bii nu au fost luate niciodat\xc4\x83 \xc3\xaen serios, dar p\xc3\xa2n\xc4\x83 prin 1940, un num\xc4\x83r de oameni au pretins \xc3\xaen mod mai credibil c\xc4\x83 ar fi fost copiii \xc8\x9barului. Cel mai cunoscut caz a fost cel al lui Anna Anderson, care a afirmat c\xc4\x83 ar fi fost Marea Duces\xc4\x83 Anastasia \xc8\x99i chiar a reu\xc8\x99it s\xc4\x83 conving\xc4\x83 de acest fapt pe mai mul\xc8\x9bi membri ai familiei Romanov afla\xc8\x9bi \xc3\xaen exil. Este foarte posibil ca p\xc3\xa2n\xc4\x83 \xc8\x99i ea s\xc4\x83 fi crezut c\xc4\x83 este Anastasia, dar testele ADN f\xc4\x83cute post-mortem au ar\xc4\x83tat c\xc4\x83 acest lucru nu e adev\xc4\x83rat._NEWLINE_Imediat dup\xc4\x83 dezmembrarea Uniunii Sovietice, trupurile Romanovilor au fost localizate, exhumate \xc8\x99i identificate \xc3\xaen mod oficial. Un raport secret al lui Iurovski, care a fost descoperit cam prin 1980, dar care nu a devenit public p\xc3\xa2n\xc4\x83 \xc3\xaen 1992, a ajutat autorit\xc4\x83\xc8\x9bile s\xc4\x83 localizeze trupurile. Testele ADN au fost modalit\xc4\x83\xc8\x9bile principale folosite la identificare. O prob\xc4\x83 de s\xc3\xa2nge a Prin\xc8\x9bului Filip, un descendent al Reginei Victoria \xc8\x99i prin aceasta v\xc4\x83r cu Alexandra, a fost folosit\xc4\x83 pentru a identifica pe \xc3\xaemp\xc4\x83r\xc4\x83teas\xc4\x83 \xc8\x99i pe fiicele ei cu ajutorul genelor mitocondriale. O alt\xc4\x83 metod\xc4\x83 de identificare a fost noua tehnic\xc4\x83 medico-legal\xc4\x83 de supraimpresionare a fotografiilor f\xc4\x83cute craniilor. _NEWLINE_Dou\xc4\x83 trupuri nu au fost g\xc4\x83site \xc3\xaenc\xc4\x83: acela al lui Alexei \xc8\x99i al uneia dintre fiice \xe2\x80\x94 Tatiana, Maria sau Anastasia. \xc3\x8en conformitate cu raportul lui Iurovski, trupurile lui Alexei \xc8\x99i al uneia dintre fiice, identificat\xc4\x83 de el \xc3\xaen mod gre\xc8\x99it drept Alexandra, au fost arse l\xc3\xa2ng\xc4\x83 locul de \xc3\xaengropare iar cenu\xc8\x99a lor a fost amestecat\xc4\x83 \xc8\x99i \xc3\xaengropat\xc4\x83 \xc8\x99i ascuns\xc4\x83. Unele persoane din Rusia, \xc3\xaen special clerici ai bisericii ortodoxe ruse, au sus\xc8\x9binut c\xc4\x83 trupurile nu sunt ale celor din familia imperial\xc4\x83, dar dup\xc4\x83 \xc3\xaendelungate tergivers\xc4\x83ri birocratice \xc8\x99i politice, toate r\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti au fost \xc3\xaenhumate \xc3\xaen cadrul unei ceremonii impresionante \xc3\xaen cripta familiei Romanov din Catedrala Sfin\xc8\x9bii Petru \xc8\x99i Pavel din Sankt Petersburg \xc3\xaen 1998, la a 80-a aniversare a execu\xc8\x9biei._NEWLINE_Via\xc8\x9ba lui Nicolae a fost dramatizat\xc4\x83 \xc3\xaen filmul Nicolae \xc8\x99i Alexandra, ecranizare din 1971 care adapteaz\xc4\x83 cartea omonim\xc4\x83 a scriitorului american Robert K. Massie, istoric care a devenit interesat de biografia ultimului Romanov ca p\xc4\x83rinte al unui copil bolnav de hemofilie, cum a fost \xc8\x99i Nicolae. .\n_START_SECTION_\nSanctificarea\n_START_PARAGRAPH_\nPe 4 august 2000, Nicolae \xc8\x99i membrii apropia\xc8\x9bi ai familiei lui au fost canoniza\xc8\x9bi drept sfin\xc8\x9bi de sinodul bisericii ortodoxe ruse. Ei nu au fost denumi\xc8\x9bi \xe2\x80\x9emucenici\xe2\x80\x9d, at\xc3\xa2ta vreme c\xc3\xa2t moartea lor nu a fost un rezultat imediat legat de credin\xc8\x9ba lor cre\xc8\x99tin\xc4\x83; \xc3\xaen schimb ei au fost canoniza\xc8\x9bi drept \xe2\x80\x9ecuvio\xc8\x99i (supu\xc8\x99i p\xc4\x83timirii)\xe2\x80\x9d. Ei erau deja venera\xc8\x9bi de unii membri ai bisericii ortodoxe ruse din afara Rusiei de c\xc3\xa2\xc8\x9biva ani \xc3\xaenaintea canoniz\xc4\x83rii.'